Otte biler hos en bilforhandler brød pludseligt i brand natten mellem søndag og mandag. Forinden havde et vidne hørt et ”knald” i området.

Flere biler brød natten mellem søndag og mandag i brand i Vestbjerg. Bilerne tilhører en lokal bilforhandler, og branden skulle være opstået omkring klokken 1.00 mandag nat. - Vi har fået en anmeldelse om, at et vidne skulle have hørt et knald kort forinden, og bagefter er der brand i flere biler, der står udenfor, oplyser vagtchef Per Jørgensen fra Nordjyllands Politi. Ifølge vagtchefen er branden brudt ud nær adressen Tingvej 2 i Vestbjerg, og i alt skulle otte biler have taget skade efter branden. Politiet skal nu i gang med at efterforske sagen. - Vi finder det en lille smule mistænkeligt, at der opstår brand på den måde midt om natten, så det skal vi have undersøgt nærmere, siger vagtchefen. Ingen personer er kommet til skade ved branden.